กลุ่มเอไอเอจ้องหพัานธมิตรรายใหม่ในไทย
กลุ่มเอไอเอ ขยายช่องทางขายผ่านพันธมิตรในไทย มั่นใจแนวโน้มเติบโตสูง เหตุอยู่ในช่วงเริ่มต้นธุรกิจ เน้นขายสินค้าคุ้มครองเป็นหลัก
29 ต.ค. 2565

กลุ่มเอไอเอ ขยายช่องทางขายผ่านพันธมิตรในไทย มั่นใจแนวโน้มเติบโตสูง เหตุอยู่ในช่วงเริ่มต้นธุรกิจ เน้นขายสินค้าคุ้มครองเป็นหลัก
นายกอร์ดอน วัตสัน ประธานเจ้าหน้าที่บริหารประจำภูมิภาค กลุ่มบริษัท เอไอเอ เปิดเผยว่า บริษัทจะเพิ่มโอกาสในการหาพันธมิตรที่มีมุมมองและทิศทางที่สอดคล้องกับบริษัทในการเพิ่มช่องทางการขายในไทยให้ขยายตัวมากขึ้น ทั้งช่องทางการขายผ่านพันธมิตร ทั้งการขายผ่านธนาคาร บริษัทนายหน้า ไดเร็คมาร์เก็ตติ้ง ร้านค้าปลีกและองค์กร ที่ปรึกษาด้านการวางแผนทางการเงิน เพราะเชื่อว่ามีโอกาสจะเติบโตขึ้นอย่างต่อเนื่องในอนาคต 
ทั้งนี้ การขายผ่านธนาคารจะมุ่งขายผลิตภัณฑ์ที่มอบความคุ้มครองชีวิตในระยะยาวเป็นหลัก ไม่เน้นผลิตภัณฑ์สะสมทรัพย์คล้ายเงินฝาก ถ้าธนาคารไหนที่มีมุมมองสอดคล้องกัน ก็พร้อมที่จะเป็นพันธมิตรทางธุรกิจด้วย
นายกอร์ดอน กล่าวว่า สำหรับกลยุทธ์ในช่องทางพันธมิตรนี้ จะมีการกำหนดหลักสูตรการอบรม ผลิตภัณฑ์ และเทคโนโลยี ที่แตกต่างกัน เช่น ช่องทางธนาคาร หากจับกลุ่มลูกค้ารายย่อย ก็จะเน้นประกันชีวิตรายบุคคล ส่วนกลุ่มลูกค้าธุรกิจขนาดใหญ่ จะเน้นการขายประกันกลุ่ม ซึ่งมีทั้งแบบสะสมทรัพย์ที่จะเน้นความคุ้มครองสูงๆ และแบบประกันที่เน้นความคุ้มครองระยะยาว รวมถึงนำเทคโนโลยี เช่น แอพพลิเคชั่นในการเสนอขายลูกค้าธนาคาร ขณะที่ลูกค้าประกันสินเชื่อจะเปิดช่องทางออนไลน์เพิ่มเติม
“บริษัทจะมีการประเมินผลและวิเคราะห์การขายอยู่เป็นประจำ และแชร์กับธนาคาร เพื่อร่วมกันปรับปรุงการขายให้ดียิ่งขึ้นและบรรลุเป้าหมายที่ธนาคารวางไว้ บริษัทเป็นเพียงผู้สนับสนุนให้ไปถึงเป้าหมายนั้น เพราะต้องการเติบโตกับพันธมิตรธนาคารในระยะยาว อย่างที่บริษัทเป็นพันธมิตรกับ ธนาคารซิตี้แบงก์ มีสัญญา 15 ปี จะทำตลาดผ่าน 11 ประเทศทั่วภูมิภาคเอเชีย ครอบคลุมช่องทางรายย่อยทั้งหมด ทั้งขายผ่านสาขา การทำเทเลมาร์เก็ตติ้ง ช่องทางออนไลน์ ประกันรายย่อย และประกันชีวิตแบบกลุ่มจะไม่เน้นการผลักดันให้เกิดการซื้อ” นายกอร์ดอน กล่าว
นายกอร์ดอน กล่าวว่า ปัจจุบันช่องทางการขายประกันผ่านพันธมิตรในเอเชียเติบโตอย่างรวดเร็ว มีรายได้จากช่องทางพันธมิตร 30% โดยมีพันธมิตรกว่า 80 แห่ง ใน 14 ประเทศ มีส่วนแบ่งอันดับ 2 ในประเทศมาเลเซียและฟิลิปปินส์ ขณะที่ไดเร็คมาร์เก็ตติ้ง ติดอันดับ 3 ในประเทศมาเลเซีย ไทย และเกาหลี เนื่องจากช่องว่างความคุ้มครองของประชากรในเอเชียอยู่ในระดับที่สูง  
ทั้งนี้ ช่องทางพันธมิตรของบริษัทเอไอเอ ประเทศไทย ถือว่ามีขนาดเล็กมาก โดย 9 เดือนแรก มีเบี้ยจากช่องทางนี้เพียง 6.01% เท่านั้น นับว่าต่ำที่สุดเมื่อเทียบกับบริษัทขนาดใหญ่ 8 อันดับแรก